Oplev herregårdene lige nu
Børglum er én af de herregårde, som holder åbent henover julen.
Kreditering: Børglum Kloster
Julen står for døren. Herregårdene er med til at sætte stemningen med hestevognskørsel, julepynt og lun strik. I weekenden den 17. og 18. december kan du komme med til julehygge på Tirsbæk Gods, Knuthenlund og Børglum Kloster.
Haven på Tirsbæk Gods ved Vejle blev i 2010 gennemrenoveret med afsæt i renæssanceanlæggets bærende elementer. I weekenden kan du se resultatet ved selvsyn, fælde dit eget juletræ og gå på opdagelse hos udstillere, der i avlsbygningerne sælger strik, pileflet, glaskunst og julepynt. Børnene kan prøve en tur på en rolig islænderhest og for de større legebørn tilbydes off-road ture i skoven. Vil du på opdagelse bag murene byder herregården på guidede rundvisninger, gløgg, æbleskiver og klejner i godsets gamle Herskabsstald. Læs mere om begivenheden
Årets juletræ kan også hentes på lollandske Knuthenlund. Med støtte fra Fremtidens Herregård er her opført et nyt mølleri og en ny fårestald. I weekenden kan du kigge forbi herregården, der i anledning af julen tilbyder hestevognskørsel for hele familien ud i skoven. Mangler du stadig et julekort eller to har herregården skabt et børnehjørne til at klippe-klistre. Børnene får også mulighed for at kreere deres helt egen julegave den 17. december, hvor glaskunstner Mette Green holder arbejdende værksted og guider til, hvordan man laver glaslys og smykker. Læs mere om begivenheden
Befinder du dig i det nordjyske kan du lægge vejen forbi Børglum Kloster, som har omdannet den tidligere hestestald og vognport til besøgscenter. I anledning af genudsendelsen af julekalenderen Ludvig og Julemanden, som udspiller sig på Børglum Kloster, holder herregården juleåbent. Kom og gå en tur i julekalenderens stemningsfyldte kulisser. Læs mere om begivenheden